open-index/open-wikipedia-markdown huggingface dataset:
Alūksnės ežeras

**Alūksnės ežeras** – ežeras Latvijos šiaurės rytinėje dalyje, Alūksnės aukštumoje, Alūksnės savivaldybėje. Ežero plotas – 15,437 km², didžiausias gylis siekia 15,2 m. Ežero aukštis – 183,6 m virš jūros lygio. Krantai vietomis statūs. Ežere yra 4 medžiais apaugusios salos, iš kurių didžiausia Pilsala (9,9 ha). Iš Alūksnės ežero išteka Alūksnė. Pietiniame krante įsikūręs Alūksnės miestas. Alūksnės ežeras – vienuoliktas pagal plotą Latvijoje.

## Šaltiniai

* www.ezeri.lv
Asfaltas

**Asfaltas** ( 'kalnų derva') – tąsus, juodas smulkiųjų mineralinių medžiagų ir bitumo mišinys. Asfaltbetonis, gaminamas su smėliu sumaišius asfaltą, naudojamas kelių dangai, hidroizoliacijai.

Gamtinis asfaltas gana retas, jis susidaro iš negiliai esančios naftos išgaravus lengvosioms frakcijoms. Tokiame asfalte yra 30-40 % bitumo, asfaltas kaupiasi klinties, smiltainio, dolomito plyšiuose, įdubose. Telkinių yra Venesueloje, Kanadoje, Prancūzijoje, Trinidade ir Tobage, Jordanijoje, Rusijoje.

Asfaltinės uolienos (2-20 % bitumo) pasitaiko dažniau, toks asfaltas susidaro bitumui susimaišius su uolienomis.

Smulkiai sumaltas uolienas (klintį) sumaišant su naftos bitumu, gaunamas dirbtinis asfaltas, kurio sudėtyje yra 5-12 % bitumo.

## Panaudojimas

Gamtinis asfaltas naudotas senovės Artimųjų Rytų valstybėse kaip plytas ar akmenis rišanti medžiaga, taip pat laivų priežiūrai. Senovės Egipte asfaltas naudotas balzamuojant mumijas.

Tolimuosiuose Rytuose asfaltas lėtai virintas, kad būtų išgarintos kai kurios dalelės. Gauta medžiaga atvėsusi įgaudavo kietą pavidalą, naudota hidroizoliacijai, taip pat kuriant skulptūras.

Šiais laikais asfaltas daugiausiai naudojamas keliams tiesti.
Bitumas

**Bitumas** ( 'kalnų derva') – amorfinė degi medžiaga, įvairių organinių junginių (sočiųjų aromatinių angliavandenių ir naftenų) mišinys. Bitume yra asfaltenų, asfaltogeninių rūgščių, minkštėja ~40 °C temperatūroje.

Bitumai skirstomas į natūralius ir dirbtinius:
* Natūralūs:
** Naftidai – naftos dariniai (maltos, asfaltas, asfaltitai, keritas, ozokeritas).
** Naftoidai – genetiškai su nafta nesusiję dariniai, fizinėm ir cheminėm savybėm panašūs į natfidus.
* Dirbtiniai – gaunami oksiduojant ir distiliuojant naftos, degiųjų skalūnų ir akmens anglies perdirbimo produktų likučius.

Iš kietųjų bitumų gaminamos ritininės stogų dangos (ruberoidas, klijavimo mastikos). Iš pusiau kietų gaminamos hidroizoliacinės ir termoizoliacinės medžiagos, asfaltbetonis, relinas. Skystieji bitumai dedami į asfaltą.

## Alternatyvos
Kadangi bitumai yra toksiški bei jų gamyba gali prisidėti prie globalinio atšilimo, bitumai kartais keičiami netoksiškomis alternatyvomis. Tokios medžiagos gaminamos iš atsinaujinančių resursų – cukraus, ryžių, kukurūzų, taip pat iš atliekų.
Tokie bitumai gali būti pagaminti šviesesni, todėl juos naudojant kelių tiesimui, šviesesnė kelio danga mažiau įšyla.
Konsulinis statutas

**Konsulinis statutas** - įstatymo lygmens teisės aktas, reguliuojantis konsulinę tarnybą. Kaip konsulinis įstatymas paplitęs posovietinėje erdvėje. Konsuliniai statutai konsulinės veiklos pagrindus reguliuoja Lietuvos, Rusijos, Baltarusijos ir kitų valstybių administracinėje teisėje.

## Taip pat skaitykite
*  Lietuvos konsulinis statutas
GM W platforma

**GM W platforma** arba **W-kėbulas** – automobilių platforma, skirta vidutinės klasės automobiliams su priekiniais varomaisiais ratais. Platformą nuo 1988 m. gamina „General Motors“.

Automobiliai naudoję W platformą:
* 2730 mm ratų bazė:
** 1988–1996 Buick Regal
** 1988–1997 Oldsmobile Cutlass Supreme
** 1988–1996 Pontiac Grand Prix
** 1990–2001 Chevrolet Lumina
** 1995–1999 Chevrolet Monte Carlo
* 2769 mm ratų bazė
** 1997–2005 Buick Century
** 1997–2004 Buick Regal
** 2000–2005 Chevrolet Monte Carlo
** 1998–2002 Oldsmobile Intrigue
* 2807 mm ratų bazė
** 2000–2005 Chevrolet Impala
** 1997–2003 Pontiac Grand Prix
** 2004–2008 Pontiac Grand Prix
** 2005–2008 Buick LaCrosse
** 2005–2008 Buick Allure (Kanada)
** 2006–2008 Chevrolet Impala
** 2006–2007 Chevrolet Monte Carlo

2010 m. GM W, GM K ir GM G platformas pakeitė GM Zeta platforma, anskčiau pakeitusi ir GM V platformą.
Karinis statutas

**Karinis statutas** – ginkluotųjų pajėgų norminis teisės aktas (statutas), reguliuojantis karinių pajėgų tarnautojų tarnybą, tarpusavio (statutinius) santykius. Karinius statutus Naujaisiais laikais turėjo didžiosios valstybės. Vakarų valstybių kariniai statutai (kariniai artikulai) pasitarnavo pavyzdžiais statutams Europos Rytuose (pvz., kai buvo rengiamas Petro I karinis statutas).

Lietuvoje karinės tarnybos bei prievolės atlikimo tvarką reguliuoja įstatymai, statutinius santykius – Kariuomenės drausmės statutas.
Lubanas

**Lubanas** (), **Lubano ežeras** – didžiausias Latvijos ežeras, esantis jos rytinės dalies žemumos viduryje. Tai seklus, pratekantis ežeras, į jį įteka Rėzeknė, Maltos, Malmutos ir Lisinios upės, taip pat keletas smulkesnių upokšnių. Iš ežero išteka Aiviekstė, kuri įteka į Dauguvą. Krantai žemi, daugiausiai pelkėti. Susiformavo maždaug prieš 10–13 tūkstančių metų tirpstant ledynams.

Po 1926 m. pavasarį įvykusio didelio potvynio vandens lygis ežere buvo pradėtas reguliuoti. Prie kanalo, jungiančio Lubano pietinį galą su Aiviekste, įrengti uždoriai. Vandens lygis gali svyruoti nuo 90 iki 93 m virš jūros lygio. Esant mažiausiam vandens lygiui – apie 90,75 m virš jūros lygio, ežero plotas siekia 25 km², o esant didžiausiam vandens lygiui apie 92,75 m – ežero plotas jau siekia 100 km². Šalia buvę mažesni ežeriukai buvo nudrenuoti į šį ežerą, o likusi laisva žemė naudojama žemės ūkyje.

## Šaltiniai
Nakajima Ki-115

**Nakajima Ki-115 Tsurugi** () buvo specialiai kamikadzėms gamintas Japonijos antrojo pasaulinio karo laikų lėktuvas.

## Sukūrimo aplinkybės
Lėktuvas turėjo dalyvauti pačios Japonijos teritorijos gynyboje nuo amerikiečių kareivių išlaipinimo į Japonijos sausumą. Jis buvo kuriamas karo pabaigos išvakarėse, kuomet Japonija jau neturėjo vilties laimėti karą, tačiau dar tikėjosi parodyti, jog galutinė jos okupacija bus priešui labai nuostolinga ir tuo būdu išsiderėti palankesnes kapituliacijos sąlygas. Pagrindinis tikslas buvo pagaminti kuo daugiau šių lėktuvų.

## Konstrukcijos ypatumai
*Tsurugi* buvo paprastos konstrukcijos, vengiant detalių iš strateginių žaliavų (aliuminio ir pan). Daugiausia buvo naudojamas medis ir plienas. Tiko praktiškai bet kuris oru aušinamas lėktuvo motoras. Buvo tikimasi panaudoti 1920–1930 metais sukauptas senų variklių atsargas. Pirmuosiuose modeliuose buvo montuojamas 1150 AJ Nakajima Ha-35 žvaigždinis variklis. Nėra duomenų, ar kada nors buvo įmontuotas koks nors kitoks motoras. Skirtingai nuo daugumos to meto tokio dydžio ir tipo lėktuvų, fiuzeliažo skerspjūvis buvo apvalus o ne elipsiškas. Tokį korpusą lengviau pagaminti.

Lėktuvas turėjo išorinę važiuoklę, kuri buvo numetama vos pakilus ir galėjo iškart būti panaudota sekančiam lėktuvui kilti. Lėktuvas turėjo du papildomus raketinius greitintuvus dėl kurių paskirties irgi nesutariama: vienur rašoma, jog jie turėjo padėti lengviau pakilti, kitur – kad įsibėgėti galutinei atakai.

## Charakteristikos
Lėktuvas galėjo skristi maždaug 512 km/val greičiu ir nešti apie 800 kg bombą – pakankamą perskelti amerikiečių karinį laivą perpus. Tačiau jis neturėjo jokių ginklų apsiginti nuo puolančių naikintuvų, būdamas jiems palyginus lengvas taikinys. *Tsurugi* galėjo nuskristi maždaug 1200 km.

Lėktuvo valdymas buvo labai grubus, matomumas itin prastas ir bendras efektyvumas gana menkas. Tačiau valdymo kabinoje buvo būtiniausi skrydžiui reikalingi navigacijos prietaisai, pilotavimo rankena ir pedalai, numatyta vieta racijai. Lėktuvas turėjo eleronus, vėlesnės versijos – ir užsparnius. Visgi dėl grubios važiuoklės ir prasto matomumo ant žemės (piloto kabina toli nuo lėktuvo priekio) juo buvo labai sunku pakilti ir nusileisti. Bandymų metu tą vos sugebėdavo net ir patyrę pilotai.

*Tsurugi* buvo paprastas gaminti ir prižiūrėti, tačiau jo valdymas buvo toks sunkus jog pavieniui šie lėktuvai beveik netiko kaip ginklas. Nors nė vienas *Tsurugi* neskrido į kamikadzės misiją, nemažai pilotų žuvo jais besitreniruodami. Visgi Japonija planavo pagaminti iki 8000 tokių lėktuvų per metus. Skrisdami šimtais ir tūkstančiais, jie be abejo būtų buvę priešui labai pavojingi.

Karui netikėtai pasibaigus, šie lėktuvai taip ir nepamatė mūšio. Šiuo metu yra išlikęs tik vienas, gana prastai išsilaikęs egzempliorius.

## Nuorodos
Statutas (administracinė teisė)

**Statutas** administracinėje teisėje - įstatymo arba poįstatyminio akto lygmens teisės aktas, reguliuojantis pamatinius valstybės tarnybos, viešosios organizacijos arba jos institucijos klausimus (steigimo, funkcionavimo, pabaigos tvarką). Statutu yra *statutuojama*, t. y. steigiama, grindžiama tam tikros srities viešojo administravimo veikla.

Pagal teisinę galią - įstatymo lygmens (pvz., Lietuvos teisėje - Konsulinis statutas), poįstatyminio lygmens (Karinis statutas; LR kariuomenės drausmės statutas turi įstatymo galią).
Ryokichi Minobe

**Ryokichi Minobe** (, 1904 m. vasario 5 d. – 1984 m. gruodžio 24 d.) – Japonijos politikas, buvęs Tokijo prefektūros gubernatorius.

## Biografija
 
Gimė Tokijuje, inteligentų šeimoje. Minobės tėvas – tuomet žymus konstitucinės teisės mokslininkas Tacukišis Minobė, motina Tamiko – vyriausia matematiko, pedagogo ir politiko Dairoku Kikučio dukra.
Optimatai

**Optimatai** (, vienaskaita *optimas*, ) – vėlyvosios Romos Respublikos senato frakcija, lietuviškoje literatūroje dažnai vadinama partija. Jie daugiausiai palaikė kilmingųjų interesus, siekė apriboti Plebėjų tribūnų ir liaudies susirinkimų įtaką bei juridinę galią, padidinti senato valdžią. Taip pat optimatai kovojo prieš atskirus karvedžius, kurie savo įtakai stiprinti naudodavo armiją, liaudies tribūnatą bei viešosios nuomonės formavimą. Vieni žymiausių tokių pavyzdžių buvo Gajus Marijus ir Gajus Julijus Cezaris. Ši frakcija kovojo ir prieš Romos piliečių teisių dalijimą provincijų miestams.

Optimatai į savo gretas daugiausiai priimdavo taip pat tik kilminguosius. Viena iš ryškiausių išimčių buvo Markas Tulijus Ciceronas, kurio giminėje anksčiau nebuvo nei vieno senatoriaus ar politiko. Nepaisant to, Ciceronas buvo optimatų frakcijos narys ir sugebėjo tapti vienu iš įtakingiausių senatorių.

Optimatų įtaka pasiekė viršūnę valdant diktatoriui Lucijui Kornelijui Sulai (81–79 m. pr. m. e). Šiuo laikotarpiu liaudies susirinkimai beveik nebeturėjo įtakos ir teisinės galios. Senato narių skaičius nuo 300 padidintas iki 600. Didžiulis skaičius populiarų – nekilminguosius atstovaujančios senato frakcijos narių – buvo išžudyti ar ištremti proskripcijomis. Tačiau Sulai atsisakius diktatoriaus pareigų ir netrukus mirus, optimatų galia vėl sumažėjo.

Be jau minėtų Cicerono ir Sulos, kiti žymesni optimatai buvo Katonas Jaunesnysis, Titas Anijus Milonas, Markas Kalpurnijus Bibulas, Markas Junijus Brutas. Nors nekilmingas Gnėjus Pompėjus Didysis visu savo karjeros metu oponavo optimatams, jos pabaigoje susivienijo kovoje prieš Cezarį.
Jeruzalas

**Jeruzalas** (lenk. *Jeruzal*) – kaimas vidurio Lenkijoje, Lodzės vaivadijoje, Skernevicų apskrityje, Kovesas valsčiuje, prie Chojnatkas upės.
 
1975 – 1998 metais vietovė priklausė Skernevicų vaivadijai.

Jeruzalas gyvena 240 gyventojai (2005).
## Nuorodos
* Jeruzalas  (lenk.)
* žemėlapis
Plebsas

**Plebsas** (, liaudis) – senovės Romos nekilmingų, patricijų privilegijų neturinčių piliečių klasė, didžioji gyventojų dalis. Plebsui priklausantis asmuo vadinamas **plebėjumi** (). Šiuo metu terminas daugiausiai naudojamas apibūdinti žemesnės ar žemiausios turtinės klasės, neturtingus gyventojus, tačiau senovės Romos laikais plebėjai galėjo būti ir turtingi bei įtakingi, tiesiog nekilmingi ir nepriklausantys patricijų klasei.

## Istorija

Plebėjų atsiradimo aplinkybės ir tikslus laikotarpis nėra žinomas. Romos Karalystės laikais visuomenės susiskirstymas į plebėjus ir patricijus dar nebuvo ryškus. Pirmųjų karalių valdymo metu visi Romos piliečiai buvo vadinami patricijais. Romėnams nukariavus lotynus, daug jų apsigyveno Romoje. Manoma, kad lotynai ir buvo pirmieji plebėjai – Romos gyventojai ir piliečiai, tačiau turintys ribotas teises (negalėjo gauti jokių aukštesnių religinių ar politinių pareigų, naudotis visuomeninėmis žemėmis). Dvylikos lentelių įstatymai uždraudė vedybas tarp patricijų ir plebėjų, nors 445 m. pr. m. e. jos buvo įteisintos *[[Lex Canuleia]]* įstatymu. Tačiau turtingesni plebėjai galėjo tarnauti armijoje ir iškilti iki karinių tribūnų.

287 m. pr. m. e. beveik du šimtmečius trukusi plebėjų ir patricijų kova pasibaigė formaliu lygių teisių plebėjams suteikimu. Plebėjai turėjo savo organizacijas (plebėjų taryba) ir savo atstovus valdžioje (plebėjų tribūnas, plebėjų edilas). Plebėjų tribūnas senate net turėjo veto teisę. Galingiausias neformalus plebėjų ginklas kovoje dėl teisių buvo vadinamas *[[secessio plebis]]* – tiesiog masinis išvykimas iš Romos, paliekant patricijus tvarkytis vienus. Kadangi plebėjai sudarė miesto daugumą, nuo jų priklausė aprūpinimas maistu bei kitais resursais, likti be jų aukštuomenės mažuma negalėjo. Sulyginus teises, plebėjaus terminas reiškė jau pilnateisį, tačiau tik nekilmingą Romos pilietį.

Dar vėliau turtingesni plebėjai tapdavo senatoriais, pasiekdavo didelės politinės įtakos, padarydavo karjerą. Įtakingiausieji plebėjai susiliejo su patricijais ir sudarė naują privilegijuotą uždarą visuomenės grupę – nobilitetą. Bent vienas edilų teisiškai privalėjo būti renkamas iš plebėjų tarpo. Nuo pirmojo amžiaus prieš mūsų erą, didelė senato dalis jau buvo tik plebėjų kilmės, ir vėliau pamažu išmirštant senoms, kilmingoms šeimoms plebėjų politiniame gyvenime vis daugėjo.
White Flag

**„White Flag“** yra Dido singlas iš jos albumo „Life for Rent“.
Šiam singlui topuose sekėsi puikiai, jis užėmė pirmąsias vietas Australijos ir Vokietijos topuose, antrąją vietą Jungtinės Karalystės tope, penktąją Prancūzijos ir tapo antruoju Dido singlu patekusiu į Amerikos dvidešimtuką, kuriame jis startavo 18 vietoje.
„White Flag“ yra pats komerciškai sėkmingiausias Dido singlas. Jis labai padėjo išpopuliarėti jos albumui „Life for Rent“, kurio buvo nupirkta virš 12 milijonų vienetų.
Ši daina buvo nominuota Grammy apdovanojimui „Geriausio moteriško pop vokalo“ nominacijai, tačiau pralaimėjo Christinai Aguilerai ir jos dainai „Beautiful“. 2004 m. Brit Awards laimėjo „Geriausio britų singlo“ nominacijoje.
Vaizdo klipe kartu su Dido pasirodė aktorius Deividas Boreanez.

## Topai

## Šaltiniai

## Nuorodos
* Oficiali Dido svetainė
Legalizavimas

**Legalizavimas**:

* įteisinimas, neteisėtų dalykų pripažinimas teisėtais, pvz., teisei priešingos veiklos paskelbimas teisėta, dekriminalizacija ar pan;
* Konsulinis legalizavimas, oficialus parašo tikrumo, dokumentą pasirašiusiojo asmens pareigos ir, kai reikia, dokumente esančio antspaudo arba ženklo tapatumo patvirtinamas.
Ošimos subprefektūra (Hokaidas)

**Ošimos subprefektūra** () – subprefektūra, priklausanti Hokaido prefektūrai Japonijoje.

## Geografija

### Miestai
* Hakodatė (sostinė)
* Hokutas

### Miesteliai ir kaimai
Miesteliai ir kaimai pagal apskritį.
* Futamio apskritis
** Jakumas
* Jamakošio apskritis
** Ošiamanbė
* Kajabės apskritis
** Moris
** Šikabė
* Kamedos apskritis
** Nanajė
* Kamijiso apskritis
** Kikonajus
** Širiučis
* Macumajės apskritis
** Fukušima
** Macumajė

## Istorija

* 2004 m. gruodžio 1 d., Kajabės apskrityje buvęs Minamikajabės miestelis ir Kamedos apskričiai priklausę Esano ir Tojaus miesteliai bei Todohokės kaimas prijungti prie Hakodatės miesto.
* 2005 m. balandžio 1 d., Kajabės apskrityje buvęs Savaros miestelis prijungtas prie toje pačioje apskrityje esančio Morio.
* 2005 m. spalio 1 d., Nišio apskrityje, Hijamoje buvęs Kumaišis ir Jamakošio apskrityje, Ošimoje buvęs Jakumas sujungti į Jakumos miestelį šioje subprefektūroje. Sujungimo metu, taip pat buvo įkurta nauja Futamio apskritis, kuriai priklauso Jakumas.
* 2006 m. vasario 1 d., Kamijiso apskrityje buvęs Kamijiso miestelis ir Kamedos apskričiai priklausęs Ono miestelis sujungti į naują Hokuto miestą.

## Nuorodos
* Oficiali svetainė
Račiai (Šiauliai)

**Račiai** – kaimas Šiaulių rajono savivaldybėje, į rytus nuo kelio .

## Istorija

Prie kaimo yra Račių kapinynas, vadinamas Milžinkapiu, Užkapiais (kultūros paminklo MC kodas 6711).

LDK laikais kaimo žemės priklausė Šiaulių ekonomijai. Nuo 1791 m. kaimas priklausė Šiaulių valsčiui, nuo 1897 m. – Gruzdžių valsčiaus Meškuičių seniūnijai, nuo 1918 m. – Šiaulių apskrities Gruzdžių valsčiaus, Račių seniūnijos centras. Nuo 1932 m. – Valdomų seniūnijos, nuo 1950 m. – Šiaulių rajono Gruzdžių apylinkės kaimas. 

 

1950–1991 m. kaimo žemė priklausė Gruzdžių apylinkės kolūkiui „Tarybinė žemė“.

## Gyventojai
1923 m. surašymo metu kaime buvo 27 ūkiai.

## Šaltiniai
Lassa Francis Lawrence Oppenheim

**Lassa Francis Lawrence Oppenheim** (g. 1858 m. kovo 30 d. Windecken, Frankfurtas prie Maino, Vokietija – 1919 m. spalio 7 d.) – vokiečių teisėtyrininkas tarptautininkas, tarptautinės teisės teoretikas.

Openheimas studijavo teisę Berlyno, Getingeno, Heidelbergo, Leipcigo universitetuose; emigravo į Angliją 1895 m. ir gyveno iki pat mirties. Paskaitas skaitė Londono ekonomikos mokykloje (*[[London School of Economics]]*. 1908 m. Kembridžo universiteto tarptautinės teisės profesorius. Jo pagrindinis veikalas – *International Law: A Treatise*, išleistas 1905–1906 m.

## Nuorodos
* International Law: A Treatise. Vol I: Peace. 1905 m.
* International Law: A Treatise. Vol II: War and Neutrality. 1905 m.
Ešveileris

**Ešveileras** () – miestas Vokietijos vakaruose, Šiaurės Reino-Vestfalijos žemėje, Belgijos ir Nyderlandų pasienyje. 2006 m. mieste gyveno 57 000 gyventojų.

Daug pilių, ežeras *Blausteinsee*, elektrinė, teismas.

## Žymūs žmonės

* Erich Berschkeit (1926–2002 m.) – miesto meras 1984-1986 m., Vokietijos Bundestago narys.
Populiarai

**Populiarai** () – vėlyvosios Romos Respublikos senato frakcija, siekusi per liaudies susirinkimus bei plebėjų tribūnus sustiprinti politinę plebėjų įtaką ir susilpninti senato bei aristokratijos. Patys populiarai labai dažnai būdavo kilmingieji, tačiau plebėjus palaikydavo dėl įvairių asmeninių ideologinių, politinių ar tiesiog savanaudiškų priežasčių.

Taip pat populiarai priešinosi per dideliam vergovės įsigalėjimui, kadangi per vergus darbo vietų netekdavo laisvieji Romos piliečiai. Kiti jų siekiai buvo suteikti daliai Romos gyventojų (plebėjų) žemių provincijose, suteikti įvairių ne Italijos provincijų miestų gyventojams Romos pilietybę.

Populiarai savo įtakos aukštumas pasiekė Gajaus Julijaus Cezario diktatūros laikotarpiu. Po antrojo triumvirato susikūrimo prasidėjo kovos dėl valdžios ir įtakos, tad plebėjų reikalai buvo nustumti į antrą planą.

Be Cezario, garsesni populiarai buvo broliai Tiberijus ir Gajus Grakchai, Gajus Marijus, Publijus Klaudijus Pulchras, Markas Licinijus Krasas. Iki pirmojo triumvirato pabaigos populiarus palaikė ir Gnėjus Pompėjus Didysis.
Trešnė

**Trešnė** (*Prunus avium*) – slyvinių (*Prunoideae*) pošeimio, slyvų (*Prunus*) genties vaismedis. Trešnė kilo iš Vakarų Azijos, bet Romos laikais atgabenta į Europą.

Medžio aukštis 15-32 m. Lapai 7-14 cm ilgio, šviesesni nei vyšnios. Ant lapkočio yra nedideli raudoni iškilimai. Gausiai žydi pavasarį. Vaisiai 1-2 cm skersmens, šviesesni ir minkštesni negu vyšnios. Juos dažnai nulesa paukščiai arba išgraužia vapsvos.

## Veislės
* Trešnė 'Sam' (*Prunus avium 'Sam*'). Sunoksta liepos pradžioje. Atspari šalčiams veislė. Gausiai dera kai žiedus apdulkina Van veislės trešnės.
* Trešnė 'Summit' (*Prunus avium 'Summit*'). Sunoksta rugpjūčio mėnesį. Atspari šalčiams veislė. Gausiai dera kai žiedus apdulkina Van veislės trešnės.
* Trešnė 'Ulster' (*Prunus avium 'Ulster*'). Sunoksta liepos viduryje. Atspari šalčiams veislė. Gausiai dera kai žiedus apdulkina Van veislės trešnės.
* Trešnė 'Van' (*Prunus avium 'Van*'). Sunoksta liepos viduryje. Atspari šalčiams veislė. Gausiai dera kai žiedus apdulkina Sam veislės trešnės.
* Trešnė 'Vega' (*Prunus avium 'Vega*'). Ankstyva veislė. Dera 2-3 metais po pasodinimo. Sunoksta birželio pabaigoje. Uogos rausvai gelsvos. Atspari šalčiams ir ligoms veislė. Dera gausiai su bet kurios veislės trešnėmis.

## Produkcija
Australijos aborigenų anglų kalbos

**Australijos aborigenų anglų kalbos** – bendras pavadinimas įvairioms anglų kalbos versijoms, kurias naudoja Australijos aborigenai. Skirtinguose žemyno regionuose šios kalbos vystėsi įvairiai ir yra skirtingos, bei visos skiriasi nuo oficialios Australijos anglų kalbos. Ekstremaliausia versija – kriolų – jau laikoma atskira kalba, nebe anglų kalbos versija. Šiuo metu ja šneka apie 30 000 žmonių, paplitusi šiaurinėje žemyno dalyje.

Australijos aborigenų anglų kalbos turi panašumų su aplinkinių salų (Papua Naujoji Gvinėja, Saliamono salos ir kt). kreolų kalbomis.

Kai kurie šios kalbos žodžiai ar išvestiniai žodžiai naudojami ir plačiau, ne tik tarp aborigenų. Tai labiau paplitę nuošalesniuose regionuose.

## Nuorodos

* Vakarų Australijos aborigenų anglų kalba (ang.) 
* Aboriginal English in the Courts: a Handbook (ang.)
Pasterizavimas

**Pasterizavimas** – konservavimo būdas, saugantis maisto produktus nuo gedimo, naikinant mikroorganizmus. Jo metu, šildant maisto produktus, siekiama užmušti ar sustabdyti mikroorganizmų augimą, išlaikant produkto skonį ir savybes. Pagrindinis pasterizacijos tikslas yra prailginti produktų naudojimo laiką, sunaikinat mikroorganizmus. Toks procesas nenaikina daugumos virusų. Pasterizacijos pradininku laikomas Lui Pasteras (). 

Šiandien pasterizavimas taikomas gaminant sultis, ledus, medų, sportinius gėrimus ir pan.

Specifinė pasterizacijos forma yra tyndalizacija.

Produkto įkaitinimas virš 100 °C vadinamas sterilizacija arba dezinfekcija, priklausomai nuo konkrečių proceso parametrų.

## Pasterizacijos metodai
Klasikinis pasterizacijos metodas remiasi produktų kaitinimu aukštesne nei 60&nbsp;°C, bet ne aukštesne nei 100&nbsp;°C šiluma. Pvz., vykdant tradicinę pieno pasterizaciją, jis šildomas 100&nbsp;°C temperatūroje 1 minutę arba iki 85&nbsp;°C temperatūros 30 minučių uždarame inde vadiname *pasterizatoriumi*.

### UAT (''angl.'' UHT)
**Apdorojimas ultra aukšta temperatūra - UAT (''angl.'' ultra-high temperature processing (UHT)** – remiasi momentiniu, 1-2 sekundžių pakarštinimu iki 100&nbsp;°C (135-150&nbsp;°C pienui) ir tokiu pat staigiu atvėsinimu iki kambario temperatūros. Visas procesas trunka 4-5 sekundes. Tokia pasterizacija žudo bakterijas, nekeisdama pieno skonio, nors jautrūs asmenys teigia atskiriantys tokį pieną iš skonio. 

Pradžioje toks pasterizacijos metodas buvo naudojamas pieno pramonėje, tačiau dabar jis taikomas visai produktų gamai, ypač Tetra Pak pakavimo sistemoje.

Kita UHT versija: akimirksninis pieno užkaitinimas iki 130-160&nbsp;°C, per 1 sekundę sukeliąs pieno garų susidarymą, o vėliau greitas atšaldymas.

## Maisto kontroversija
Pasterizuotus produktus galima saugoti kelias dienas, naudojant hermetines pakuotes, t. p. vakuojant juos galima laikyti daug ilgiau. 

Produktai, kuriems dažniausiai naudojama pasterizacija: 
* pienas ir jo produktai;
* vynas;
* alus;
* vaisiai: džemas, marmeladas, vaisių sultys ir daržovių sultys;
* mėsa, mėsos produktai.

## Šaltiniai
Kominas

**Kominas** (, ) – trečioji pagal dydį Maltos archipelago sala. Drauge su kitomis septyniomis salomis sudaro Maltos Respubliką.

Saloje nuolat gyvena 8 žmonės. Šiuo metu ji − paukščių rezervatas ir gamtos draustinis.

## Vardas
Vardą salai davė kadaise joje augantis kmyninis kuminas (, , ).

## Istorija
Pirmieji žinomi Komino salos gyventojai buvo ūkininkai Romos viešpatavimo Maltoje metu (nuo 218 m. pr. m. e.).

Viduramžiais šios salos raižytas krantas, klinties klifai (skardžiai), gilios uolos buvo mėgiamos piratų ir plėšikų. Pasislėpę uolose, jie laukė iš Maltos į Gocą plaukiančių valčių ir užpuldinėdavo jas.

Vėliau Maltos ordino riteriai čia medžiodavo ir pramogaudavo.

XVI ir XVII amžiais šioje saloje buvo įkalinami ar į ją ištremiami Ordinui nusižengę riteriai.

## Galerija

Comino tower.jpg|šv. Marijos bokštas
Cominotower.jpg|šv. Marijos bokštas
Cominolandscape.jpg|Komino salos kraštovaizdis


## Nuorodos
* Maltos archipelago nuotraukos 
* Komino ir Goco nuotraukos 
* Komino sala My-Malta.com svetainėje 
* Straipsnis apie Komino salą GuideToMalta.net svetainėje
Litauen

**Litauen** () gali būti:

* Litauen (laikraštis) – laikraštis, ėjęs 1916-1919 m. Šveicarijoje.
* Litauen-nytt – žurnalas, ėjęs Vilniuje 1991-1994 m.
* Lietuva – vokiečių, danų, švedų, norvegų ir kitomis kalbomis.
Karl Christian von Langsdorf

**Karolis Kristijanas Langsdorfas** (, 1757 m. gegužės 18 d. – 1834 m. birželio 10 d.) – vokiečių matematikas, 1804–1806 m. Vilniaus universiteto taikomosios matematikos profesorius, Heidelbergo universiteto prorektorius.

## Biografija

Karolis Kristijanas Langsdorfas gimė 1757 m. gegužės 18 d. Bad Nauheimo mieste, Vokietijoje, archyvaro Georgo Melchioro Langsdorfo ir jo žmonos Marijos Margaritos šeimoje. 1773 m. jaunasis Langsdorfas baigė gimnaziją ir įstojo į Getingeno universitetą studijuoti filosofijos, jurisprudencijos ir matematikos. 1776–1777 m. mokėsi Gyseno universitete.

1781 m. Langsdorfui suteiktas filosofijos mokslų daktaro vardas Erfurto universitete. Vasaros metu skaitė matematikos paskaitas Gyseno universitete docento pareigose.

1781–1784 m. buvo paskirtas žemės teismo teisėju Miulcheime prie Meino, 1784 m. dirbo inspektoriumi Gerabrone, dab. Badene – Viutemberge.

1796–1804 m. Langsdorfui Erlangeno universitete suteiktas matematikos profesoriaus vardas. Šiame universitete dirbdamas jis pagerino technologijų kabinetą, dėstė mašinotyrą.

## Dėstymas Vilniaus universitete

Karolis Kristijanas Langsdorfas 1804 m. buvo pakviestas dėstyti į Vilniaus universitetą. Buvo išrinktas taikomosios matematikos profesoriumi. Dėstė teorinę mechaniką, mašinų mokslą ir technologiją. Vilniaus universitete Langsdorfas tedėstė dvejus metus. 1806 metais negalėdamas pragyventi su gausia šeimyna už 2000 rb. atlyginimo per metus, išvyko.

## Tolesni gyvenimo metai

Išvykęs iš Vilniaus Langsdorfas dirbo Heidelbergo universiteto Filosofijos fakulteto matematikos profesoriumi. Palaikė ryšius su Vilniaus universitetu. 1808 m. jis tapo Heidelbergo universiteto Filosofijos fakulteto dekanu, 1809 m. – prorektoriumi.

Langsdorfas mirė 1834 m. birželio 10 d. Heidelberge.

## Langsdorfo rinktinės knygos (vokiečių kalba)

* Erläuterungen der Kästnerschen Analysis endlicher Größen, 1776–1777
* Drey oekonomisch-physikalisch-mathematische Abhandlungen, 1785
* Physisch-mathematische Abhandlungen über Gegenstände der Wärmelehre, 1796
* Handbuch der Maschinenlehre für Praktiker und akademische Lehrer, 1797
* Lehrbuch der Hydraulik mit beständiger Rücksicht auf die Erfahrung, 1794–1796
* Der Strumpfwirkerstuhl und sein Gebrauch, 1805
* Erläuterung höchstwichtiger Lehren der Technologie, 1807
* Principia calculi differentialis a fundamentis novis iisque solidioribus deducta (= Neue und gründlichere Darstellung der Prinzipien der Differentialrechnung), 1807
* Über Newtons, Eulers, Kästners und Konsorten Pfuschereien in der Mathematik, 1807
* Arithmetische Abhandlungen über juristische, staats- und forstwirthschaftliche Fragen, Mortalität, Bevölkerung und chronologische Bestimmungen, 1810

## Nuorodos
The Pass

**The Pass** (*ang. perdavimas, padavimas*) – metodas įvairiuose kortų triukuose, naudojamas kontroliuoti žiūrovo pasirinktos ir atgal į malką gražintos kortos vietą. Tipišku atveju malka atsitiktinėje vietoje padalijama į dvi dalis, ant vienos žiūrovas uždeda savo kortą, ji uždengiama kita dalimi ir sumaišoma. Nepaisant išoriškai sąžiningų sąlygų, iliuzionistas šiuo metodu gali nepastebimai perkelti kortą ant malkos viršaus, žiūrovams manant, kad šiuo metu ji yra nežinia kur įmaišyta malkoje.

Egzistuoja keli „*The Pass*“ variantai, visų jų atlikimas užima ypač mažai laiko ir nežinančiam kada ir kur žiūrėti stebėtojui yra praktiškai nepastebimi.

* Klasikinis „*The Pass*“. Išoriškai nesimato praktiškai nieko, iliuzionistas tiesiog uždeda antrą malkos dalį ant pirmosios su žiūrovo įdėta korta viduryje ir pradeda maišyti. Prieš pradedant maišyti žiūrovo korta jau būna atsidūrusi viršuje. Šis variantas laikomas sunkiausiu, kadangi atliekant be didelės praktikos nors žiūrovas ir nesupras kas tiksliai įvyko, jis dažnai pastebės, kad *kažkas* įvyko.
* „*Riffle Pass*“. pavadinimas kilęs nuo angliško žodžio apibūdinti veiksmui, kai visos kortų malkos vienas galas atlenkiamas ir tada staigiai po vieną kortą atleidinėjama, išgaunant šiurenimo garsą. Iliuzionistui atliekant šį variantą, išoriškai atrodo, tarsi jis tiesiog tarp kitko padarė minėtą veiksmą.
* Kiti variantai: „*Hermann Pass*“, „*Invisible Turnover Pass*“, „*Half Pass*“, „*The Charlier Pass*“, „*The Dribble Pass*“, „*The Longitudinal Shift*“, „*The Jog Pass*“, „*The Braue Pass*“, „*The Zingone Pass*“.

## Nuorodos ir šaltiniai

* Hugard, Jean. Braue, Frederick. Expert Card Technique ISBN 0-486-21755-8
* Hugard, Jean. Braue, Frederick. The Royal Road to Card Magic ISBN 0-486-40843-4
Armona

* **[[Armona (ežeras)|Armona]]** – ežeras Ukmergės rajone;
* **[[Armona (upė)|Armona]]** – upė Ukmergės rajone;
* **[[Armona (sala)|Armona]]** – sala Algarvėje, Portugalijoje.
Armona (upė)

**Armona** – upė Ukmegės rajone; Šventosios dešinysis intakas.

Prasideda 4 km į pietvakarius nuo Siesikų. Teka į pietryčius pro Siesikų ir Armonos ežerus, į šiaurės rytus per Nevėžio žemuma. Prateka šalia Deltuvos. Įteka į Šventąją 8 km į pietvakarius nuo Ukmergės. Ilgis 30 km, baseino plotas 219 km².

Intakai:
* Dešinieji: Juodupis, Šventupis, Vikšupis, Pavarklas;
* Kairieji: Drungė, Strauzgėlė.

Aukštupio slėnis nežymus, bet žemiau išplatėja iki 30–80 m, gylis siekia 5–8 m. Vasaros metu Armona dažnai išdžiūva. Upės plotis 5–8 m, gylis 0,5-2,0 m. Srovės greitis 0,1-0,3 m/s. Vidutinis nuolydis 1,5 m/km. Vidutinis debitas 1,25 m³/s. Prie Dovydiškių yra tvenkinys. Žemupio slėnis nuo užtvankos iki žiočių įeina į Armonos geologinį draustinį. Žemupyje vaga natūrali, srauni. Vagos plotis apie 2 m, vidutinis gylis 0,4 m.

Upėvardis siejamas žodžiais *arma* („skystas kelias, klampynė“), *armuo* („klampynė, liūnas, bedugnė, arimas“), *armena* („arimas, dirva“).

## Šaltiniai
Gobio Altajaus aimakas

**Gobio Altajaus provincija** () – vienas iš 21 Mongolijos aimako, esantis šalies vakaruose. Pietinė riba yra Mongolijos-Kinijos siena. Administracinis centras – Altajus.

## Administracinis suskirstymas

Aimakas padalintas į 18 sumų:
* Altajus
* Bajan Ulas
* Bigeras
* Bugatas
* Čandmanis
* Darvis
* Delgeras
* Erdenė
* Chaliunas
* Chech Mortas
* Žaralganas
* Šarga
* Taiširas
* Tergegas
* Tonchilas
* Celas
* Cogtas
* Jesenbulagas

## Galerija

Говь-Алтай аймгийн Халиун сум.jpg|Gyvenvietė Chaliuno sume
Saxaul in Gobi desert.JPG|Saksaūlai Gobio dykumoje
Говь-Алтай аймгийн Тонхил сумын сургуулийн товч танилцуулга.jpg|Gyvenvietė Tonchilo sume
Бурхан буудай уул.jpg|Druskingas ežeras
Mūšia

:: *Apie kaimą Ukmergės rajone žr. [[Mūšia (Ukmergė)]]*.

**Mūšia** – upė Lietuvoje, Ukmergės rajono teritorijoje; Šventosios dešinysis intakas.

Prasideda Menturių apylinkėse netoli Balelių, 11 km i pietryčius nuo Raguvos. Teka į pietryčius palei plentą Ukmergė-Panevėžys, pro Taujėnus. Įteka į Šventąją 49 km nuo jos žiočių, ties Kadrėnais, 7 km į šiaurės rytus nuo Ukmergės.

Vaga sureguliuota, tiesinta. Vasaros metu vietomis išdžiūsta. Vagos plotis 6–8 m, gylis 2,2–2,5 m. Vidutinis nuolydis 1,06 m/km. Srovės greitis 0,1–0,2 m/s. Vandens debitas žiotyse 1,63 m³/s. Ties Taujėnais ir Kadrėnais (Kadrėnų tvenkinys) įrengti tvenkiniai.

**Intakai:**
* dešinieji: Ežeraitė, Pilstupys, Giedrė, Ringė, Mūšelė;
* kairieji: Muselė, Gardugilis, Armukšna, Latekšna, Obelupė.

Upėvardis kilo iš žodžio *mūša* („mušimas, pyla, bangų plakimas“).

## Šaltiniai
Triumviratas

**Triumviratas** ( – trijų žmonių) – terminas, naudojamas apibūdinti politinę padėtį, kurioje dominuoja trys galingiausi žmonės. Jų valdžia gali būti tiek formali, tiek neformali. Paprastai teoriškai jie tarpusavyje yra lygūs, praktikoje taip būna retai. Triumvirato nariai vadinami **triumvirais**.

Terminas kilęs iš vėlyvosios Romos Respublikos laikų. Du kartus politinę galią iš senato buvo perėmę trys atskiri asmenys. Abu kartus tai pasibaigė triumvirų tarpusavio konfliktais ir pilietiniais karais.

* Pirmasis triumviratas buvo sudarytas tarp Gajaus Julijaus Cezario, Gnėjaus Pompėjaus Didžiojo ir Marko Licinijaus Kraso. Jis neturėjo jokios juridinės galios, tačiau *[[de facto]]* valdė visą Romos Respubliką naudojantis didžiule asmenine trijulės įtaka ir ryšiais. Triumviratas žlugo žuvus Krasui, likę du nariai dėl valdžios tarpusavyje pradėjo pilietinį karą, kurį laimėjęs Cezaris tapo Romos diktatoriumi.
* Antrasis triumviratas buvo sudarytas po Cezario mirties tarp jo šalininkų Gajaus Oktavijaus (Oktaviano), Marko Antonijaus ir Marko Emilijaus Lepido. Nors Antonijus nesutarė su Oktavijumi, susivienyti juos privertė bendras priešas – Cezario žudikai Markas Junijus Brutas ir Gajus Kasijus, turintys didesnę armiją nei Antonijus ar Oktavijus atskirai. Pilietiniame kare triumvirai įveikė liberatorių pajėgas ir tapo faktiškais Romos valdovais. Šį kartą triumviratas buvo įteisintas juridiškai senato priimtu įstatymu *[[Lex Titia]]*. Oficialiai pavadintų *Respublikos konstitucijos triumvirų su konsulų įgaliojimais* (*Triumviri Rei Publicae Constituendae Consulari Potestate *) valdžia turėjo trukti penkerius metus. Šiam laikotarpiui pasibaigus, jų įgaliojimai vėl oficialiai buvo pratęsti dar penkeriems metams. Artėjant į pabaigą antrajam terminui Oktavianas iš triumvirato pašalino Lepidą, o vėliau kilo pilietinis karas tarp jo ir Antonijaus. Jį pralaimėjęs Markas Antonijus nusižudė, o Oktavianas tapo pirmuoju Romos imperatoriumi Augustu.

Vėlesniais laikais terminas kelis kartus būdavo taikomas įvairiose šalyse, susiklosčius panašiai padėčiai, kai valdžia atsidurdavo trijų žmonių rankose.
Australijos aborigenų vėliava

**Australijos aborigenų vėliava** – vėliava, kuri pradžioje buvo naudojama vietinių Australijos gyventojų kovose už žemės teises Australijoje, tačiau ilgainiui tapo aborigenų tautų simboliu. Vėliava horizontaliai padalinta į dvi vienodas dalis, viršutinę juodos ir apatinę raudonos spalvos, per vidurį jungiamas geltono apskritimo. Vėliavą 1971 m. sukūrė aborigenų menininkas Harold Thomas. 1995 m. Australijos vyriausybė ją paskelbė legalia Australijos vėliava, greta Toreso sąsiaurio sąlų gyventojų vėliavos. Vėliava yra apsaugota autorinėmis teisėmis, priklausančiomis H. Thomas.

Vėliavos autoriaus teigimu, juodos spalvos pateikimas viršutinėje, ne apatinėje dalyje, yra siekiant trikdančio efekto, ir taip pat kaip interpretacija, kad tamsios odos aborigenai vaikšto ant (virš) žemės.. Pasak jo, raudona ir geltona spalva buvo savaime suprantamos, kadangi raudona ir geltona ochra buvo aborigenų daugiausiai naudojamos. Taikomos ir kitokios interpretacijos: vyriausybės svetainėje - "juoda simbolizuoja aborigenus, raudona - žemę ir ochrą, naudojamą ritualuose, bei geltona - saulę, nuolatinę gyvybės atnaujintoją" Juoda kartais interpretuojama kaip naktinis dangus, raudona - aborigenų kovose su atsikėlėliais išlietas kraujas.

## Istorija
Pirmą kartą iškelta per Tautinę Aborigenų dieną 1971 m. liepos 12 d. Viktorijos aikštėjė, Adelaidėje. Taip pat buvo naudota Kanberoje, vadinamojoje Aborigenų Palapinių Ambasadoje 1972m. Iki to laiko buvo naudojami kiti dizainai.

1994 m. bėgikė Cathy Freeman, laimėjusi 200 m bėgimą Sandraugos Žaidynėse, pergalės ratą apibėgo mojuodama tiek Aborigenų vėliava, tiek Australijos vėliava, taip sukėlusi nemažą kontroversiją. Nors sulaukusi kritikos iš žaidynių organizatorių, ji tai pakartojo laimėjusi ir 400 m bėgimą.

Tuometinio premjero Polo Kytingo (Paul Keating) paremtas sprendimas vėliavą padaryti tautinę sulaukė opozicijos iš liberalų, su teiginiais, kad toks gestas būtų suprastas kaip atsiskyrimas greičiau nei susitaikymas. Tačiau vėliava išlaikė oficialų nacionalinį statusą, ir iškeliama kai kuriomis progomis. Nuo 2002 m. liepos 8 d. aborigenų vėliava nuolat iškelta Viktorijos aikštėje bei įvairių miestų rotušėse.

Daugelyje Australijos pastatų kartu su Australijos vėliava iškeliama ir Aborigenų vėliava. Kai kuriose srityse sutinkamas vėliavos variantas, kai Sandraugos elementas Australijos vėliavoje pakeičiamas Aborigenų vėliava, tačiau dauguma vietinių Australijos gyventojų tokio panaudojimo atžvilgiu nusiteikę priešiškai.

2005 m. Aborigenų vėliavos spalvų prezervatyvai laimėjo visuomenės sveikatos apdovanojimą dėl sėkmingos iniciatyvos gerinant vietinių Australijos gyventojų lytinės sveikatos apsaugą.

## Šaltiniai
Govisiumbero aimakas

**Govisiumbero aimakas** () – vienas iš 21 Mongolijos aimakų, išsidėstęs šalies centrinėje dalyje. Sostinė – Čoiras.

## Sumai

## Nuorodos

* Oficiali Govisiumbero aimako svetainė
Chentėjaus aimakas

**Chentėjaus aimakas** () – vienas iš 21 Mongolijos aimako, išsidėstęs šalies rytuose. Sostinė – Underchanas.

Šiame aimake gimė ir augo didysis chanas – Čingischanas, sukūręs didžiausią pasaulyje imperiją.

## Geografija

Šalies šiaurinė riba yra Mongolijos-Rusijos siena. O vakarinėje riboje yra Mongolijos sostinės Ulan Batoro savivaldybės eksklavas.

Iš šiaurės vakarų į šiaurės rytus per aimaką driekiasi Chentėjaus kalnai.

## Administracinis suskirstymas

Miestai:
* Berchas
* Bor Enderas
* Underchanas

Aimakas padalintas į 17 sumų:
* Batnorovas
* Batširetas
* Bajan Adarga
* Bajanchutagas
* Bajanmenchas
* Bajan Ovo
* Binderas
* Dadalas
* Darchanas
* Dergerchanas
* Galšaras
* Žargaltchanas
* Cherlenas
* Merenas
* Norovlinas
* Emnedelgeras
* Cerchenmandalas

## Galerija

Mongolia 104.JPG|Budistų vienuolynas
Krajobraz w Parku Narodowym Gorchi-Tereldż 17.JPG|Gorchi Terelžo nacionalinis parkas
Gorkhi-Terelj National Park 26.JPG|Gorchi Terelžo nacionalinis parkas
Jurty w Parku Narodowym Gorchi-Tereldż.JPG|Jurtos
EBITDA

**EBITDA** (angl. Earnings Before Interest, Taxes, Depreciation and Amortization) vadinamas pelnas prieš palūkanas, mokesčius, nusidėvėjimą bei amortizaciją. EBITDA paprastai galima išskaičiuoti iš įmonių finansinių ataskaitų. Pelnas, mokesčiai ir sumokėtos palūkanos yra pelno nuostolio ataskaitoje, o nusidėvėjimas ir amortizacija - pinigų srautų ataskaitoje arba pelno nuostolio ataskaitoje prie veiklos sąnaudų, jeigu yra iššifruota. Trumpiausias kelias skaičiuoti EBITDA - prie veiklos pelno (EBIT) reikia pridėti nusidėvėjimo ir amortizacijos sąnaudas.

## Istorija ir naudojimas

EBITDA pradėtas skaičiuoti 1980 - 1990 metais ir naudotas priimant greitus sprendimus dėl įmonių sugebėjimo grąžinti finansines skolas. Nuo to laiko EBITDA plačiai naudojama, nes aiškiau atspindi įmonės veiklą neįveldama sąnaudų, kurios pagrindinėje veikloje "nedalyvauja". Palūkanos priklauso nuo vadovybės pasirinkimo, kaip finansuoti įmonės veiklą, todėl yra ignoruojamos, o mokesčiai gali priklausyti ne tik nuo šių metų veiklos. Nusidėvėjimas ir amortizacija neretai yra subjektyvūs dydžiai, kurie, dažnai mokestiniais tikslais neatspindi tikrųjų turto sąnaudų. Toks atsiribojimas nuo paminėtų sąnaudų leidžia lengviau tarpusavyje palyginti įvairias įmones, kuriose skiriasi vidinės nusidėvėjimo apskaitos taisyklės, finansavimo struktūra, apmokestinimo tvarka.

Skolintojai EBITDA naudoja skaičiuodami įmonės galimybę grąžinti paskolą ir sumokėti palūkanas. Kadangi palūkanos yra mokamos prieš mokesčius, tai skolintojas ypatingo dėmesio joms nekreipia. Trumpuoju laikotarpiu skolintojas gali ignoruoti ilgalaikio turto nusidėvėjimą bei amortizaciją, nevertindamas to, kad ateis laikas, kai įmonė turės skirti pinigų atnaujinimui.

Įmonių savininkai ir vadovai dažnai naudoja EBITDA kaip būdą "pagražinti" įmonės rezultatus. Ypatingai tai "veiksminga", kai nusidėvėjimo sąnaudos yra santykinai didelės. Tokiu būdu bandoma šiek tiek paveikti investuotojų nuomonę, padailinti įmonės finansinę situaciją. Tačiau savininkai gali, be abejo, ir vidiniais tikslais naudoti EBITDA ir jos išvestinius rodiklius (EBITDA marža), kad galėtų kitu kampu įvertinti įmonės generuojamą pelną atmetus palūkanų, mokesčių, nusidėvėjimo ir amortizacijos sąnaudas.

Investuotojai, ypač tie, kurie įsigyja įmones skolindamiesi pinigus, vertina EBITDA kaip įmonės pelno generavimo potencialą. Taip nusistatoma, kiek reikia skolintis, o kiek reikia investuoti nuosavų lėšų. EBITDA naudojamas palyginant kelių, panašaus lygio įmonių finansinius rezultatus, atmetant sąnaudas, kurios gali netiksliai atspindėti esamą padėtį.

## Nuorodos
* Investopedijos apibrėžimas
Rumojaus subprefektūra

**Rumojaus subprefektūra** () – subprefektūra, priklausanti Hokaido prefektūrai Japonijoje.

## Geografija

### Miestai
* Rumojus (sostinė)

### Miesteliai ir kaimai
Miesteliai ir kaimai pagal apskritį.
* Mašikės apskritis
** Mašikė
* Rumojaus apskritis
** Obira
* Tomamajės apskritis
** Tomamajė
** Haboras
** Šiosanbecu
* Tešijo apskritis
** Enbecu
** Tešijas
** Horonobė

## Istorija

* 1897 m. įkurta Mašikės subprefektūra
* 1914 m., subprefektūros sostinė perkelta į Rumojų, subprefektūra pervadinta į Rumojaus subprefektūrą.
* 1948 m., Tojotomio kaimas (dabar Tojotomio miestelis) perkeltas į Sojos subprefektūrą).

## Nuorodos
* Oficiali svetainė
Trifazė srovė

**Trifazė srovė** – trijų vienfazių srovių sistema, kai tas sroves sukuria trys EVJ, kurių amplitudės ir dažnumai yra vienodi, o fazės skiriasi 120° arba laiko atžvilgiu 1/3 periodo.

## Trifazės srovės gavimas
Trifazę srovių sistemą būtų galima gauti iš trijų vienodų vienfazės kintamosios srovės generatorių, kurių rotoriai, visi būdami vienoje padėtyje, yra standžiai sujungti tarpusavyje ir sukdamiesi nepakeičia savo padėties vienas kito atžvilgiu; o generatorių apvijos viena kitos atžvilgiu yra pasuktos 120° kampu į rotoriaus sukimosi pusę. Tačiau šitoks trifazės srovės gavimo būdas yra techniškai keblus ir neekonomiškas. Daug paprasčiau yra visas tris apvijas, užvyniotas ant statorių, sujungti viename korpuse. Toks generatorius vadinamas trifazės srovės generatoriumi. Apvijos tokiame generatoriuje vadinamos generatoriaus fazėmis. Visose apvijose sukuriamos vienodo dažnumo ir vienodos amplitudės EVJ, tik jos ne visos kartu pasiekia maksimumą.

## Trijų fazių išraiškos
Tegu *x* bus momentinė fazė signalo, kurio dažnis *f* laiko momentu *t*:

: x=2\pi ft\,\!

Tokiu atveju trijų fazių išraiškos:

: U_{L1}=U_P\sin x\,\!

: U_{L2}=U_P\sin \left(x-\frac{2}{3} \pi\right)

: U_{L3}=U_P\sin \left(x-\frac{4}{3} \pi\right)

kur, U_P – aukščiausia fazėje pasiekiama įtampa.

Vienodai apkrovus visas tris fazes:
* jų bendra galia bet kurio laiko momentu pastovi, kaip ir nuolatinės srovės.
* srovė nuliniame (visoms fazėms bendrame laide) lygi ar artima nuliui (todėl šio laido gali ir nebūti).
Vienos fazės kintamosios srovės galia periodo ribose kinta, du kartus tapdama lygi nuliui.

Nulinis laidas reikalingas tik vienfaziams prietaisams prie trifazės srovės šaltinio prijungti (jie jungiami tarp nulio ir vienos iš fazių). Kai kada įrengiamas papildomas „žemės laidas“ kuris skirtas saugai ir srovei perduoti nenaudojamas. Vienfazę apkrovą galima jungti ir tarp fazių, tačiau ten pasiekiama aukštesnė įtampa nei tarp vienos fazės ir nulinio laido.

## Alternatyvos
* Suskaidytos fazės kintamoji srovė yra vienfazė srovė kurią teikia transformatoriaus apvija kurios vidurinis taškas įžemintas. Kadangi įžemintas vidurinis taškas, abu apvijos galai „gyvi“, tačiau įtampa juose perpus mažesnė, nei būtų įžeminus vieną apvijos galų.
* *Delta 4* yra panaši, tačiau trifazė sistema; viena iš įprastinio trifazio transformatoriaus apvijų turi įžemintą vidurio tašką, kur prijungiamas nulinis laidas. Tokia sistema gali teikti trifazę, vienfazę ir vienfazę sumažintos įtampos (tarp nulinio laido ir bet kurio jo apvijos galo) sroves.
* Dviejų fazių kintamoji srovė taip teikia pastovią periodo bėgyje galią, tačiau jos bendras („nulinis“) laidas aktyviai naudojamas (juo teka srovė). Šis sprendimas laikomas pasenusiu.
* Pagamintos ir išbandytos šešių bei dvylikos fazių sistemos. Jos pasiteisina tik jei reikia perduoti labai didelį galingumą (povandeniniuose jūrų kabeliuose ir pan).

## Nuorodos
* http://www.electromonter.info/library/three-phase.html
Amakusos apskritis

**Amakusa** (jap. 天草郡; *Amakusa-gun*) – apskritis, įsikūrusi Kumamoto prefektūroje, Japonijoje.

## Savivaldybės
### Esamos

* Reihoku

### Buvusios

* Ariakė
* Gošioura
* Himedas
* Icuva
* Kavaura
* Kuratakė
* Macušima
* Ojanas
* Riugatakė
* Sumotas
* Šinva

## Istorija
* 1889 m. balandžio 1 d. įkurta Amakusos apskritis, kuriai priklausė 1 miestelis ir 64 kaimai.
* 2004 m. kovo 31 d., Himedo, Macušimos, Ojano ir Riugatakės miesteliai buvo sujungti į Kami-Akamusos miestą. Apskrityje lieka 9 miesteliai.
* 2006 m. kovo 27 d., Amakusos, Ariakės, Gošiouros, Icuvos, Kavauros, Kuratakės, Šinvos ir Sumoto miesteliai ir Hondo bei Ušibukos miestai buvo sujungti į naują Amakusos miestą. Apskrityje teliko 1 miestelis.
Vital Remains

**Vital Remains** yra *death metal* stiliaus grupė iš JAV, Roud Ailendo valstijos. Kolektyvas susiformavo 1989 m. dėl Venom, Celtic Frost, Bathory, Mercyful Fate, Sodom, ir Destruction grupių įtakos. Pirmąją „Vital Remains“ sudėtį sudarė gitaristai Paul Flynn ir Tony Lazaro, vokalistas Jeff Gruslin, bosistas Tom Supkow ir būgnininkas Chris Dupont, o metams bėgant nariai nuolatos keitėsi.

Vital Remains lyriką sudaro tekstai, kurie yra antireliginiai, kupini apokalipsės, satanizmo ir piktžodžiavimo prieš Dievą.

## Grupės nariai

### Dabartiniai
* Glen Benton - studijų sesijų metu
* Dave Suzuki - solinė gitara, būgnai studijoje
* Tony Lazaro - gitara, bosinė gitara studijoje

### Koncertų metu
* Damien Boynton - vokalas
* Dave Suzuki - solinė gitara
* Tony Lazaro - gitara
* Brian Hobbie - bosinė gitara
* Antonio Donadeo  - būgnai

## Diskografija
* *[[Let Us Pray]]* (1992 m.)
* *[[Into Cold Darkness]]* (1995 m.)
* *[[Forever Underground]]* (1997 m.)
* *[[Dawn of the Apocalypse]]* (2000 m.)
* *[[Dechristianize]]* (2003 m.)
* *[[Horrors of Hell]]* (2006 m.)
* *[[Icons of Evil]]* (2007 m.)

## Nuorodos
* Oficialus grupės puslapis 
*
Europos bokštas

**„Europa“ verslo centras** arba **Europos bokštas** – aukščiausias dangoraižis Baltijos šalyse. Jo aukštis 148,30 metrai.
Bendras pastato plotas – 17 100 m², o jo nuomojamos patalpos siekia 15 700 m² ploto.

Suprojektuotas bendrovės „Audriaus Ambrasas Architects“, dangoraižis pastatytas Vilniuje, Šnipiškėse, Konstitucijos prospekte 7a. Pastate įrengta apžvalgos aikštelė (114 m nuo žemės). Bokštas yra dalis Europos aikštės komplekso, esančio naujoje centrinėje miesto dalyje. 

## Istorija
Pirmi pranešimai apie pastatą pasirodė internete 2002 m. Pradinis projektas turėjo trisdešimt aukštų, vėliau buvo atnaujintas, pridėti papildomi trys aukštai. Šis architekto ir supirkėjo originalaus plano pakeitimas sukėlė konfrontaciją ir daug nesutarimų su įvairiomis paveldo apsaugos agentūromis dėl istorinio Vilniaus senamiesčio vaizdo sudarkymo. Tačiau, projektui pritarė Vilniaus miesto savivaldybė ir pastato statybos buvo įgyvendintos pagal naują planą. Statybos prasidėjo 2002 m. pabaigoje ir visiškai užsibaigė 2004 m. balandžio mėn. Oficialiai atidarytas 2004 m. gegužės 1 d., kaip dalis Lietuvos įstojimo į Europos Sąjungą šventimo.

2006 m. rugsėjo 1 d. Alain Robert, dar žinomas kaip „Žmogus-voras“, kopė rytine dangoraižio dalimi.

## Struktūra
2,4 ha žemės plote išaugo:
* 33-jų aukštų verslo centras „Europa“;
* 3-jų aukštų prekybos centras „Europa“;
* 7-ių aukštų daugiau kaip 1000 vietų daugiaaukštė automobilių stovėjimo aikštelė;
* 20-ies aukštų Vilniaus miesto savivaldybės pastatas;
* Vilniaus miesto apskrities pastatai;
* Vieno aukšto požeminė automobilių stovėjimo aikštelė;
* Gyvenamasis namas.
Viso komplekso pastatų plotas viršija 100 000 kvadratinių metrų.

## Taip pat skaitykite
* Aukščiausi statiniai Lietuvoje

## Šaltiniai

## Nuorodos
* skyscraperpage.com / Vilnius Skyscraper Diagram (*aukščiausių Vilniaus pastatų diagramos, [[anglų kalba]]*)